Na temelju članka 8. Odluke o potporama Grada Zagreba radi ublažavanja negativnih posljedica uzrokovanih koronavirusom COVID-19 na izravno trženje poljoprivrednim proizvodima (Službeni glasnik Grada Zagreba 23 /20), gradonačelnik Grada Zagreba raspisuje

|  |
| --- |
| **JAVNI POZIV****ZA DODJELU POTPORE MALE VRIJEDNOSTI GRADA ZAGREBA** **RADI UBLAŽAVANJA NEGATIVNIH POSLJEDICA UZROKOVANIH KORONAVIRUSOM COVID-19****NA IZRAVNO TRŽENJE POLJOPRIVREDNIM PROIZVODIMA** |

|  |
| --- |
| **1. PREDMET I TRAJANJE JAVNOG POZIVA**  |

Predmet ovog javnog poziva je prikupljanje prijava za dodjelu potpora radi ublažavanja negativnih posljedica uzrokovanih koronavirusom COVID-19 na izravno trženje poljoprivrednim proizvodima na tržištu Grada Zagreba.

Potpore se dodjeljuju za povećane troškove izravnog trženja ili nemogućnosti trženja vlastitim poljoprivrednim proizvodima na tržištu Grada Zagreba uzrokovane koronavirusom COVID-19.

Potpore se dodjeljuju iz proračuna Grada Zagreba kao bespovratna novčana sredstva u obliku subvencija.

Poljoprivredni proizvodi na koje se odnosi ovaj javni poziv su: voće, povrće, mlijeko, med, jaja, cvijeće, ljekovito bilje, mliječni proizvodi, vino i meso.

 Javni poziv će biti otvoren do iskorištenja sredstava, a najkasnije do 15. 11. 2020.

|  |
| --- |
| **2. IZNOS OSIGURANIH SREDSTAVA**  |

Ukupno planirana vrijednost javnog poziva je 2.800.000,00 kuna.

Prijave za dodjelu potpora rješavaju se prema redoslijedu zaprimanja potpunih prijava i do iskorištenja sredstava.

|  |
| --- |
| **3. KORISNICI** |

3.1. Korisnik potpore može biti fizička i pravna osoba koja posluje u organizacijskom obliku: obiteljsko poljoprivredno gospodarstvo (dalje u tekstu: OPG), obrt registriran za poljoprivrednu djelatnost (dalje u tekstu: poljoprivredni obrt) te trgovačko društvo registrirano za poljoprivrednu djelatnost koje ima manje od 10 zaposlenih i godišnji promet ispod 2 milijuna EUR (dalje u tekstu: mikro poduzeće).

3.2. Korisnici potpore razvrstavaju se u kategorije i tržišne razrede.

3.2.1. Kategorije korisnika potpore su:

1. poljoprivrednik: OPG, poljoprivredni obrt ili mikro poduzeće koje izravno trži vlastitim poljoprivrednim proizvodima proizvedenim na poljoprivrednom gospodarstvu;

2. poljoprivrednik profesionalac: OPG iz točke 1. ovog stavka kojem je nositelj upisan u Registar poreznih obveznika po osnovi poljoprivrede i obveznik je plaćanja doprinosa za mirovinsko osiguranje po osnovi poljoprivrede, odnosno poljoprivredni obrt ili mikro poduzeće kojem je poljoprivreda pretežita djelatnost;

3. certificirani poljoprivrednik: poljoprivrednik ili poljoprivrednik profesionalac koji izravno trži vlastitim ekološkim i/ili biodinamičkim proizvodima i/ili proizvodima kojima je dodijeljena oznaka kvalitete ili dodane vrijednosti;

4. mladi poljoprivrednik: poljoprivrednik ili poljoprivrednik profesionalac čiji nositelj poljoprivrednog gospodarstva u trenutku podnošenja prijave nije navršio 41 godinu života

3.2.2. Tržišni razredi korisnika potpore određuju se prema njihovoj ekonomskoj veličini:

- 1. tržišni razred - ekonomska veličina od 500,00 - do 3.000,00 Eura;

- 2. tržišni razred - ekonomska veličina više od 3.000,00 do 8.000,00 Eura;

- 3. tržišni razred – ekonomska veličina više od 8.000,00 do 30.000,00 Eura;

- 4. tržišni razred – ekonomska veličina veća od 30.000 Eura.

|  |
| --- |
| **4. UVJETI ZA DODJELU POTPORE** |

Potporu može ostvariti fizička ili pravna osoba iz točke 3. ovog poziva koja kumulativno ispunjava sljedeće uvjete:

a) da je upisana u Upisnik poljoprivrednika/Upisnik obiteljskih poljoprivrednih gospodarstava,

b) da ima prebivalište ili sjedište na području Grada Zagreba,

c) da proizvodi poljoprivredne proizvode na području Grada Zagreba i Zagrebačke županije radi izravnog trženja na tržištu Grada Zagreba,

d) da je do epidemije koronavirusa COVID-19 vlastiti poljoprivredni proizvod stavljala na tržište Grada Zagreba i to: na tržnicama u Zagrebu, promotivno prodajnim manifestacijama u Zagrebu, vlastitim odobrenim prodajnim prostorima na kućnom pragu i/ili on line,

e) da je za vrijeme epidemije koronavirusa COVID-19 nastavila vlastite poljoprivredne proizvode stavljati na tržište Grada Zagreba i to: na tržnicama u Zagrebu, vlastitim odobrenim prodajnim prostorima na kućnom pragu i/ili on line ili je bio u nemogućnosti proizvod stavljati na tržište Grada Zagreba, te je stvorila zalihu neprodanih proizvoda,

f) da nema dugovanja prema proračunu Grada Zagreba i državnom proračunu,

g) da je kao dosadašnji korisnik potpora Grada Zagreba, odobrena sredstva utrošila u skladu s ugovorom, odnosno iz drugih razloga nije izgubila pravo na dodjelu gradskih potpora u poljoprivredi i šumarstvu,

h) da nije zatražila potporu za aktivnost za koju su sredstva već u cijelosti odobrena iz proračuna Europske unije, državnog proračuna ili proračuna Grada.

|  |
| --- |
| **5. IZNOS POTPORE** |

Iznos potpore utvrđuje se ovisno o kategoriji i tržišnom razredu korisnika potpore.

Najviši iznos potpore u kategoriji poljoprivrednik po tržišnom razredu iznosi:

- 1. tržišni razred 1.000,00 kuna,

- 2. tržišni razred 2.000,00 kuna,

- 3. tržišni razred 3.000,00 kuna,

- 4. tržišni razred 5.000,00 kuna.

Najviši iznos potpore u kategoriji poljoprivrednik profesionalac po tržišnom razredu iznosi:

- 1. tržišni razred 3.000,00 kuna,

- 2. tržišni razred 6.000,00 kuna,

- 3. tržišni razred 10.000,00 kuna,

- 4. tržišni razred 15.000,00 kuna.

Iznosi potpora iz stavaka 2. i 3. ovog članka uvećavaju se:

- za 50% ako je korisnik certificirani poljoprivrednik,

- za 50% ako je korisnik mladi poljoprivrednik.

|  |
| --- |
| **6. PODNOŠENJE PRIJAVA** |

Prijava na javni poziv podnosi se na obrascu PMVCOVID 19 (Prilog 1.) koji se može preuzeti u Gradskom uredu za poljoprivredu i šumarstvo, Zagreb, Avenija Dubrovnik 12/IV svakog radnog dana od 9,00 do 15,00 sati, a dostupan je i na internetskoj stranici Grada Zagreba ([www.zagreb.hr](http://www.zagreb.hr)).

Propisani obrasci se ispunjavaju prema na njima istaknutim uputama i sukladno Uputama za prijavitelje na javni poziv koje su sastavni dio dokumentacije.

Prijave na javni poziv predaju se zajedno s propisanom dokumentacijom poštom preporučeno ili neposredno u pisarnicu gradske uprave na adresu:

***GRAD ZAGREB***

 ***Gradski ured za poljoprivredu i šumarstvo***

 ***Avenija Dubrovnik 12, 10000 Zagreb***

Sva pitanja u vezi s javnim pozivom mogu se tijekom trajanja poziva poslati na e-mail: poljoprivreda@zagreb.hr najkasnije 5 dana prije isteka roka za predaju prijava na javni poziv.

Sve informacije u vezi s javnim pozivom mogu se dobiti na telefone: 658-5684, 658-5682, 658-5647, 658-5605, 610-1695 i 658-5683.

|  |
| --- |
| **7. DOKUMENTACIJA UZ PRIJAVU** |

Dokumentacija koja se prilaže uz Obrazac PMVCOVID 19 utvrđena je na obrascu (Prilog 1.) koji se objavljuje sa ovim Javnim pozivom i čini njegov sastavni dio.

Sva dokumentacija koja se prilaže javnom pozivu može biti u izvorniku ili preslici.

|  |
| --- |
| **8. POSTUPAK ODOBRAVANJA I NAČIN DODJELE POTPORA**  |

Gradski ured za poljoprivredu i šumarstvo (dalje u tekstu: Ured) obavlja administrativnu provjeru prijava, te poziva podnositelje nepotpunih prijava da u roku od 8 dana svoje prijave dopune.

Gradonačelnik Grada Zagreba odlučuje o dodjeli potpora zaključkom o utvrđivanju liste korisnika potpora na temelju prijedloga Ureda.

Lista korisnika potpora objavljuje se na web-stranici Grada Zagreba (www.zagreb.hr) i sadrži podatke o korisniku potpore i iznosu potpore.

Potpore se isplaćuju na temelju ugovora koji će sklopiti Grad Zagreb i korisnik.

Na listu korisnika potpore neće se uvrstiti podnositelji prijava:

* koji podnesu prijavu za potporu koja nije predmet ovog poziva,
* koji podnesu prijavu nakon iskorištenja sredstava, odnosno nakon 15. 11. 2020
* koji ne ispunjavaju uvjete za korisnike iz točke 3. ovog poziva,
* koji ne ispunjava uvjete za dodjelu potpora utvrđene u točki 4. ovog poziva,
* koji podnesu prijavu na način suprotan točki 6. ovog poziva,
* koji podnesu prijavu koja ne sadrži dokaze, dokumentaciju i obrasce iz točke 7. ovog poziva,
* ako bi se dodjelom novih potpora premašila gornja granica za potporu jednom korisniku utvrđena u točki 9. st. 2. javnog poziva ili gornja vrijednost na nacionalnoj razini utvrđena u Prilogu Uredbe (EU) br. 1407/2013 i Uredbi Komisije br. 972/ 2020/ o izmjeni Uredbe 1407/2013 ( Službeni list Europske unije L215 od 7.7.2020.).

Podnositelji prijava koje se neće uvrstiti na Listu korisnika potpore bit će pisano obaviješteni o neuvrštavanju na Listu korisnika za dodjelu potpore.

|  |
| --- |
| **9. KUMULACIJA POTPORA**  |

 Potpore koje se dodjeljuju u skladu s ovim javnim pozivom mogu se kumulirati s potporama dodijeljenima u skladu s Uredbom Komisije (EU) br. 360/2012 do gornje granice od 500.000,00 eura.

Potpore se mogu kumulirati s potporama male vrijednosti dodijeljenima u skladu s drugim uredbama o potporama male vrijednosti do gornje granice od 200.000,00 eura.

Potpore dodijeljene na temelju javnog poziva mogu se kumulirati s drugim državnim potporama pod uvjetom da se te potpore odnose na različite prihvatljive troškove. Za iste prihvatljive troškove potpore dodijeljene na temelju javnog poziva mogu se kumulirati s drugim potporama, ali samo do maksimalnog intenziteta utvrđenog Uredbom Komisije (EU) broj 702/2014 o izuzetim potporama (ABER).

|  |
| --- |
| **10. ADMINISTRATIVNA I TERENSKA KONTROLA**  |

Kontrolu korištenja dodijeljenih potpora provodi Gradski ured za poljoprivredu i šumarstvo.

Korisniku potpore kod kojeg se utvrdi prilaganje neistinite dokumentacije i podataka uz prijavu za isplatu pomoći, Grad Zagreb će otkazati ugovor i pozvati na povrat sredstava dostavom pisane obavijesti u roku od 30 dana od dana utvrđivanja nastanka okolnosti.

Korisnik potpore iz stavka 2. ovog članka gubi pravo na ostvarivanje gradskih potpora sljedeće 3 godine.